钦定古今图书集成/明伦汇编/闺媛典/第091卷 > 王祯妻杜氏
## 钦定古今图书集成/明伦汇编/闺媛典/第091卷 > 王祯妻杜氏

按《和州志》：杜氏，贡士德馨女，生员王祯妻也。崇祯八
年冬，流贼破巢县，和州戒严。德馨驰至郭门，以石系
书，投入城，贻女约死，氏固守父言。顷之，贼大至，薄城，
戚属多谋避，德馨更遣来逆，俾从居山。氏曰：“翁姑在
焉，不可他往。”遂易服，密结上下衣裳，谓祯曰：“君万一
得生，认取密结衣裳者，是君妻也。”幼子奇儿，方四岁，
不复顾，走翁姑所，起居毕，含泪而退，闭室自经。为侍
女所觉，泣救之，曰：“今日之事，宁从众，何自决绝为？”氏
曰：“与死贼手，毋宁自死，缓将求死不可得，汝误我矣！”
已而城破，贼杀人无算，挟女婢将及氏。氏厉声骂曰：
“吾岂畏死者，可速杀我！”以手启衣领，引颈触贼。贼遂
挥刃，氏仆地，即舍去。乃复昂首骂曰：“汝敢再与一刀
耶！”贼怒，支解之。相顾骇咍曰：“未尝见如此硬婆子！”邻
妪见而哀之，取神帐覆其尸。后贼纵火，焚无不尽，独
神帐犹存。祯拾煨烬将葬之，启视尚得衣领寸馀。氏
幼端静秀慧，粗识文字，授《女戒》七篇，反复成诵。及长，
美容止，若儒生。